“ดีบีเอสฯ”เผยกำไร Q1 โตทะลัก 72% แตะ 4.74 หมื่นลบ. สูงสุดเป็นประวัติการณ์!
“ดีบีเอสฯ”เผยกำไร Q1 โตทะลัก 72% แตะ 4.74 หมื่นลบ. สูงสุดเป็นประวัติการณ์!
30 เม.ย. 2564

ธนาคารดีบีเอส กรุ๊ป โฮลดิ้งส์ของสิงคโปร์ เปิดเผยว่า กำไรสุทธิในไตรมาส 1/2564 ทะยานขึ้น 72% เมื่อเทียบรายปี แตะที่  2.01 พันล้านดอลลาร์สิงคโปร์ (1.52 พันล้านดอลลาร์สหรัฐ) หรือประมาณ 4.74 หมื่นล้านบาท ซึ่งเป็นระดับที่สูงสุดเป็นประวัติการณ์
รายงานระบุว่า กำไรสุทธิของธนาคารปรับตัวขึ้นเกือบ 2 เท่าจากไตรมาส 4/2563 โดยได้รับแรงหนุนสถานการณ์ธุรกิจที่ปรับตัวดีขึ้น
ด้านสินเชื่อเพิ่มขึ้น 3% และเงินฝากเพิ่มขึ้น 2% จากไตรมาสที่ผ่านมา โดยแถลงการณ์ของดีบีเอสระบุว่า “คุณภาพสินทรัพย์อยู่ในระดับที่แข็งแกร่ง ขณะที่มีการสร้างสินทรัพย์ที่ไม่ก่อให้เกิดรายได้ และตั้งสำรองเผื่อหนี้สงสัยจะสูญในระดับเดียวกับช่วงก่อนเกิดการแพร่ระบาดของโรคโควิด-19”
ส่วนรายได้รวมปรับตัวลง 4% เทียบรายปี แตะที่ 3.85 พันล้านดอลลาร์สิงคโปร์ (2.9 พันล้านดอลลาร์สหรัฐ)
สินเชื่อที่ไม่ก่อให้เกิดรายได้ลดลงแตะที่ระดับ 1.5% ของยอดสินเชื่อคงค้างทั้งหมด เทียบกับระดับ 1.6% ในไตรมาส 1/2563
หุ้นของดีบีเอสปรับตัวขึ้นกว่า 2% ในการซื้อขายที่ตลาดเอเชียวันนี้ และแตะระดับสูงสุดในรอบ 52 สัปดาห์ที่ 30.12 ดอลลาร์สิงคโปร์